text: Mand efterlyses for at betale med falske pengesedler
  08 maj 2018 kl. 12.56
  En mand slap af sted med varer for næsten 2.000 kroner, da han betalte med falske penge i Bilka.
  
  En mand på omkring de 30 år trådte den 29. april ind i Bilka i Esbjerg.
  Men han havde ikke rent mel i posen.
  Han betalte nemlig for sine varer med fem falske 50 Euro-sedler.
  Indkøbet, der blev foretaget klokken 13.42, havde en værdi på 1.798 kroner.
  Manden er fanget på overvågningskamera, og Syd- og Sønderjyllands Politi beder nu om hjælp til at få ham identificeret.
  Manden beskrives som:
  30 til 35 år
  180 til 185 centimeter høj
  Almindelig af bygning
  Lys i huden
  Talte dansk
  Har en tatovering på højre underarm
  Han var iført Nike sko med hvidt logo og hvid sål, grå fløjlsbukser, mørkeblå og langærmet skjorte, grå kasket og sorte solbriller
  Ved du, hvem manden er? Så bedes du kontakte Områdecenter Nordvest i Esbjerg på telefon 1-1-4.
  